b'\n_START_ARTICLE_\nJedrovo\n_START_SECTION_\nMaantiede\n_START_PARAGRAPH_\nJedrovon kunta rajoittuu id\xc3\xa4ss\xc3\xa4 Tverin alueeseen, etel\xc3\xa4ss\xc3\xa4 Novgrodin alueen Demjanskin piiriin, l\xc3\xa4nness\xc3\xa4 Valdain piirin Ivantejevon ja Korotskon sek\xc3\xa4 pohjoisessa Ro\xc5\xa1t\xc5\xa1inon kuntaan. Seudulla sijaitsee Valdain kansallispuisto, alueellinen Valdain rauhoitusalue sek\xc3\xa4 Streglinoj\xc3\xa4rven luonnonmuistomerkki._NEWLINE_Keskuskyl\xc3\xa4n lis\xc3\xa4ksi kuntaan kuuluu 25 kyl\xc3\xa4\xc3\xa4: Afanasovo, Bel, Bol\xc5\xa1oje Nosakino, Dobyvalovo, Gvozdki, Haritoniha, Kosteljovo, Krasilovo, Maku\xc5\xa1ino, Markovo, Navolok, Novaja Sitenka, Novinka, Plav, Ret\xc5\xa1ka, Rjadt\xc5\xa1ino, Seli\xc5\xa1t\xc5\xa1e, Semjonova Gora, Sredneje Nosakino, Staraja Sitenka, Starina, Starovo, Trufanovo, Vnjutino ja Zeljonaja Ro\xc5\xa1t\xc5\xa1a. Yli sadan asukkaan kyli\xc3\xa4 ovat Dobyvalovo ja Zeljonaja Ro\xc5\xa1t\xc5\xa1a.\n_START_SECTION_\nHistoria\n_START_PARAGRAPH_\nJedrovon kyl\xc3\xa4 mainitaan ensimm\xc3\xa4isen kerran vuonna 1495. 1500-luvulta l\xc3\xa4htien se kuului Valdain Ivironin jumalan\xc3\xa4idin luostarille. 1700-luvulla kyl\xc3\xa4\xc3\xa4n rakennettiin Katariina II:n matkapalatsi._NEWLINE_Kunnan etel\xc3\xa4osa on entist\xc3\xa4 valdainkarjalaisten asuinaluetta. Entisen Navolokin seurakunnan kaikki asukkaat olivat 1800-luvun puoliv\xc3\xa4liss\xc3\xa4 karjalaisia, tosin jo tuolloin he osasivat my\xc3\xb6s ven\xc3\xa4j\xc3\xa4\xc3\xa4. Viel\xc3\xa4 1950-luvulla karjalaa puhuttiin Gvozdkin, Haritonihan, Kosteljovon, Maku\xc5\xa1inon, Markovon, Navolokin, Starinan ja Trufanovon kyliss\xc3\xa4. Viimeiset valdainkarjalaiset asuivat 1980-luvulla Markovossa.\n_START_SECTION_\nLiikenne, elinkeinot ja palvelut\n_START_PARAGRAPH_\nKunnan kautta kulkee Moskovan ja Pietarin v\xc3\xa4linen M10-valtatie sek\xc3\xa4 Bologojen ja Dnon v\xc3\xa4linen rautatie. T\xc3\xa4rkeimm\xc3\xa4t ty\xc3\xb6nantajat ovat kauppa, liikenne ja julkiset palvelut. Kunnassa toimii maatalousyritys, puunjalostuslaitos, hiekkaa ja soraa louhiva yritys sek\xc3\xa4 kaupan ja ravintola-alan palveluja. L\xc3\xa4hes kolmasosa ty\xc3\xb6voimasta ty\xc3\xb6skentelee kunnan ulkopuolella._NEWLINE_Jedrovossa on lastentarha, keskikoulu, kulttuuritalo, kirjasto ja sairaala, Navolokissa kulttuuritalo, kirjasto ja ensiapuasema, Krasilovossa kirjasto ja ensiapuasema, Dobyvalossa kulttuuritalo ja Novaja Sitenkassa kirjasto. Zeljonaja Ro\xc5\xa1t\xc5\xa1assa toimii Valdain (Dobyvalovon) mielisairaala. N\xc3\xa4ht\xc3\xa4vyyksiin kuuluvat muinaiset asuin- ja hautapaikat, 1800-luvulla rakennetut Jedrovon kirkko, palatsi, hotelli, postiasema ja asuintalot sek\xc3\xa4 toisen maailmansodan muistomerkit.'